Diari Oficial de la Generalitat Valenciana


Sumari del DOGV 2312, del 18-07-1994 (1994/832001)

ACORD de 22 de juny de 1994, pel qual la Conselleria de Medi Ambient encomana la direcció tècnica de la prevenció i lluita contra les plagues i malalties forestals a la conselleria d'Agricultura, Pesca i Alimentació, mitjançant el Servei de Sanitat i Certificació Vegetal.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2312

Data del DOGV
:   18-07-1994

Secció del DOGV
:   ALTRES DISPOSICIONS

Número del document
:   1994/832001


Data del document
:   22-06-1994

Organisme emissor
:   Conselleria de Medi Ambient

Tipus de document
:   Acord

ACORD de 22 de juny de 1994, pel qual la Conselleria de Medi Ambient encomana la direcció tècnica de la prevenció i lluita contra les plagues i malalties forestals a la conselleria d'Agricultura, Pesca i Alimentació, mitjançant el Servei de Sanitat i Certificació Vegetal. [94/4730]  
València, 22 de juny de 1994  
D'una banda, el Sr. Emèrit Bono i Martínez, conseller de Medi Ambient de la Generalitat Valenciana.  
I de l'altra, el Sr. José María Coll Comin, conseller d'Agricultura, Pesca i Alimentació.  
Ambdues parts,  
MANIFESTEN  
Des que es van transferir les competències de l'administració de l'Estat a la Generalitat Valenciana, la prevenció i tractament de plagues forestals han estat desenvolupats per la Conselleria d'Agricultura, Pesca i Alimentació mitjançant l'antic Servei de Protecció dels Vegetals, actualment Servei de Sanitat i Certificació Vegetal. Aquesta unitat està perfectament capacitada amb personal tècnic i laboratoris per a la detecció i l'anàlisi de les diverses plagues i malalties forestals.  
El Decret 12/91, del president de la Generalitat Valenciana, va assignar a la Conselleria de Medi Ambient la competència en forests i aprofitaments forestals, i l'article 52.1 de la Llei 3/1993, Forestal de la Comunitat Valenciana, atribueix expressament a l'administració forestal la prevenció i lluita contra les plagues i malalties forestals.  
Actualment la Conselleria de Medi Ambient, no té els mitjans tècnics idonis per al desenvolupament d'aquesta activitat, i, en particular, no posseeix personal tècnic especialitzat en la matèria, ni laboratoris i d'altres recursos necessaris.  
La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en l'article 15, estableix que la realització d'activitats de caràcter material, tècnic o de serveis de la competència dels òrgans administratius, es podrà encomanar a altres òrgans de la mateixa o de distinta administració, per raons d'eficàcia o quan no es posseesquen els mitjans tècnics idonis per al seu desenvolupament, sense que aquesta supose cap cessió de la titularitat de la competència ni dels elements substantius del seu exercici de l'òrgan encomanant.  
Per tant, la direcció tècnica de la prevenció i lluita contra les plagues i malalties forestals, cal encomanar-la mitjançant una relació jurídica pública de caràcter bilateral. Per la qual cosa, segons el que disposa l'article 15 de la Llei 30/1992, de Règim Jurídic de les Administracions Públiques i del Procediment Administratiu Comú, subscriuen aquest acord d'encomanda de gestió.  
Primer  
La Conselleria de Medi Ambient encomana la direcció tècnica de la prevenció i lluita contra plagues i malalties forestals a la Conselleria d'Agricultura, Pesca i Alimentació, mitjançant el Servei de Sanitat i Certificació Vegetal.  
Segon  
Les inversions per a realitzar les prospeccions i tractaments, que inclouran subministraments de productes, assistència tècnica de mitjans materials i humans i d'altres despeses derivades d'aquestes activitats, correspondran a la Conselleria de Medi Ambient i seran a càrrec del programa 442.40, «Restauració i protecció dels recursos naturals».  
Tercer  
Els agents forestals o ambientals de la Conselleria de Medi Ambient, d'acord amb les instruccions tècniques del Servei de Sanitat i Certificació Vegetal, i segons el programa establert per les direccions territorials de la Conselleria de Medi Ambient, realitzaran la presa de dades de camp per al coneixement de l'estat fitosanitari de les masses forestals de la Comunitat Valenciana. El procés d'aquestes dades, correspondrà al Servei de Sanitat i Certificació Vegetal.  
Quart  
Ambdues conselleries, mitjançant les direccions generals de Recursos Forestals i de Producció Agrària i Pesca, establiran uns plans anuals d'actuació, en què es fixaran les vies adequades de coordinació per a una gestió eficaç de la prevenció i lluita contra plagues forestals, on figuraran les previsions de despeses descrites en l'article segon.   
Cinquè  
L'encomanda realitzada a la Conselleria d'Agricultura, Pesca i Alimentació per a la direcció tècnica de la prevenció i lluita contra les plagues i malalties forestals, mitjançant el Servei de Sanitat i Certificació Vegetal, no transfereix la titularitat de la competència de la Conselleria de Medi Ambient ni afecta el seu exercici en l'àmbit de les decisions jurídiques que hagen d'adoptar-se en relació a l'execució material encomanada.  
Sisè  
El termini de vigència de la gestió encomanada a la Conselleria d'Agricultura, Pesca i Alimentació, mitjançant el Servei de Sanitat i Certificació Vegetal, per la Conselleria de Medi Ambient, és de dos anys des del moment de la seua signatura, prorrogables tàcitament excepte denúncia de les parts.  
Setè  
Aquest instrument de formalització d'encomanda de gestió es publicarà en el Diari Oficial de la Generalitat Valenciana.  
I per donar-ne fe a l'efecte oportú, i en prova de conformitat, els compareixents signen aquest acord, al lloc i data indicats en l'encapçalament.  
El conseller de Medi Ambient,   
EMÉRIT BONO I MARTíNEZ  
El conseller d'Agricultura, Pesca i Alimentació,   
JOSÉ MARíA COLL COMIN